พิษน้ำท่วมประกันจ่ายสินไหม64ล.
คปภ.เผยตัวเลขน้ำท่วมถึง 23 ก.ย. ลูกค้าเสียหายเบื้องต้น 64 ล้านบาท ประมาณการไม่ได้ รอหลังน้ำลดเห็นชัด
29 ก.ย. 2554

คปภ.เผยตัวเลขน้ำท่วมถึง 23 ก.ย. ลูกค้าเสียหายเบื้องต้น 64 ล้านบาท ประมาณการไม่ได้ รอหลังน้ำลดเห็นชัด
นางจันทรา บูรณฤกษ์ เลขาธิการคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า ข้อมูลความเสียหายจากอุทกภัยทั่วประเทศ ณ วันที่ 23 ก.ย.ที่ผ่านมา พบว่า ได้มีลูกค้าของบริษัทประกันวินาศภัยทั้ง 20 แห่ง ได้รับความเสียหายแล้ว 64 ล้านบาท
ทั้งนี้ แยกเป็นความเสียหายต่อรถยนต์ที่เอาประกันภัย 252 คัน คิดเป็นมูลค่าความเสียหาย 21 ล้านบาท ความเสียหายต่อทรัพย์สิน 70 ราย คิดเป็นมูลค่าความเสียหาย 40 ล้านบาท และความเสียหายต่อชีวิต 15 ราย คิดเป็นจำนวนเงินเอาประกันภัย 2.8 ล้านบาท
อย่างไรก็ตาม คาดว่าภายหลังน้ำลดจะมีประชาชนมาแจ้งความเสียหายเพิ่มเติม ส่วนการสำรวจความเสียหายของทรัพย์สินต่างๆ ขณะนี้ได้สั่งการให้บริษัทประกันภัยเตรียมทีมสำรวจภัย เพื่อประเมินความเสียหายทันทีหลังน้ำลด 
นายจีรพันธ์ อัศวะธนกุล นายกสมาคมประกันวินาศภัย กล่าวว่า ยังไม่สามารถประเมินความเสียหายที่แน่นอนได้ เพราะต้องพิจารณาเป็นรายๆ ไป โดยเฉพาะกับทรัพย์สินต้องรอหลังน้ำลด จะได้ดูว่าทรัพย์สินใดเสียหายเท่าไหร่ ซึ่งอาจไม่ได้เสียหาย 100%
สำหรับกรณีประกันภัยพืชผลข้าวนาปี ประชาชนทำประกันภัยไม่มากนัก ซึ่งขณะนี้ทางรัฐบาลยังไม่ได้สรุปความเสียหายออกมา และยังไม่ได้ทำการชดเชยให้เกษตรกร เพราะต้องรอน้ำลดก่อน จึงจะทราบว่าเสียหายเท่าไหร่ ในด้านของประกันภัยในเงื่อนไขสัญญาเขียนไว้ว่าจะต้องเสียหายโดยสิ้นเชิงจึงจะเข้าเงื่อนไขการชดใช้ค่าสินไหมทดแทน